इस निकाय चुनाव में आधार से वोटर की पहचान
राज्य निर्वाचन आयोग चार महीने बाद संभावित नगरीय निकाय चुनावों में आधार नंबर से वोटर की पहचान की व्यवस्था करेगा। मतदान केंद्र पर मतदाता बॉयोमेट्रिक मशीन पर अपना अंगूठा रखेगा और टैबलेट पर उसकी जानकारी सामने आ जाएगी। इससे साफ हो जाएगा कि मतदान वास्तविक मतदाता ही कर रहा है या उसके स्थान पर कोई और करने का प्रयास कर रहा है।
जनवरी में हुए मांडू चुनाव में प्रयोग किया जा चुका है, जो सफल रहा था। अब राज्य निर्वाचन आयाेग ने जिले की सभी निकाय जहां चार महीने बाद वोटिंग होना है, वहां आधार की सीडिंग मतदाता परिचय पत्र से करने का काम पूरा करने के निर्देश दे दिए हैं। इसके तहत सोमवार को एक बैठक में निकाय सीएमओ को इसकी प्रारंभिक प्रक्रिया से अवगत कराया है। जल्द ही निकाय अमला/बीएलओ आधार नंबर की वोटर आईडी से सीडिंग के लिए घर-घर निकलेंगे।
97% हो चुका आधार पंजीयन, टैबलेट व बॉयोमेट्रिक मशीनें लेकर घर पहुंचेंगे
जिले के सभी नगरीय क्षेत्रों में आधार पंजीयन का काम बहुत हद तक पूर्ण हो चुका है। 97 प्रतिशत लोगों के अाधार पंजीयन हो चुका है। शेष 3 प्रतिशत में जो भी मतदाता होंगे, उनका पहले पंजीयन कराया जाएगा। इसके लिए विशेष शिविर लगाए जाएंगे।
अभियान के तहत बीएलओ या नगरीय निकाय के कर्मचारी घर-घर टेबलेट और बॉयोमेट्रिक मशीनें लेकर पहुंचेंगे। मतदाताओं के आधार नंबर लेंगे। बॉयोमेट्रिक मशीनों से थंब इंप्रेशन आदि लेंगे। आधार नं. को मतदाता सूची में दर्ज मतदाता नं. से सीडिंग कर देंगे। आधार व मतदाता नंबर दोनों पर बॉयोमेट्रिक समान हो जाएगा। जब मतदान केंद्र पर वोट डालने उक्त व्यक्ति पहुंचेगा तो बॉयोमेट्रिक पर अंगूठा रखवाएंगे तो पहचान टैबलेट पर आ जाएगी।
पूर्व में चले अभियान से अलग -आधार को मतदाता परिचय क्र. से लिंक करने के लिए पूर्व में भी अभियान चलाया था। इसमें केवल आधार नंबर लेकर मतदाता सूची में जोड़े गए थे। सुप्रीम कोर्ट के आदेश पर इस अभियान पर रोक लगी थी। अब जो अभियान शुरू होने जा रहा है, उसमें बॉयोमेट्रिक मशीन से सीडिंग की जाएगी।
अनिवार्य होगा या नहीं, यह अभी तय नहीं-मांडू निकाय चुनाव में भी बॉयोमेट्रिक मशीन से वोटर पहचान की थी यह प्रयोग था। अनिवार्यता नहीं थी। आयोग के नए निर्देश के तहत निर्वाचन कार्यालय को चुनाव पूर्व 100% आधार सीडिंग करने के निर्देश दिए हैं।
आयोग के निर्देश पर सीएमओ को आधार सीडिंग का अभियान चलाने के निर्देश दिए हैं। पहचान का यह तरीका अनिवार्य होगा या नहीं, इसके संबंध में निर्देश प्राप्त नहीं हुए हैं। जितेंद्र सिंह चौहान, उप जिला निर्वाचन अधिकारी
मतदान प्रक्रिया
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva npi_Deva